
Pojasnilo o vladnem razumevanju Deklaracije Vlade Republike Slovenije in socialnih partnerjev o spoštovanju in spodbujanju socialnega dialoga ter Sprememb in dopolnitev Pravil o delovanju Ekonomsko-socialnega sveta 


Vlada Republike Slovenije (v nadaljnjem besedilu: Vlada RS) pozdravlja napredek, dosežen pri ponovnem vzpostavljanju socialnega dialoga, ki je eden izmed temeljev demokratične družbe. Predloge, ki se vežejo na področje delovanja Ekonomsko-socialnega sveta (v nadaljnjem besedilu: ESS) in so kot relevantni določeni v njegovih pravilih o delovanju, bo Vlada RS ustrezno posredovala v obravnavo ESS ter se aktivno udeleževala skupnih obravnav ESS in njegovih delovnih teles, pri čemer bo s svojim ravnanjem prispevala h krepitvi zaupanja med socialnimi partnerji. Vlada RS se zaveda, da socialni dialog pomembno prispeva tako k vsebinski kakovosti ključnih ukrepov kot tudi k njihovi kasnejši izvedbi in produktivnemu spremljanju.

Obenem vladna stran verjame, da bodo socialni partnerji pri pripravi svojih odzivov poskusili slediti časovnici in predlaganim rokom sprejema gradiv, poslanih v obravnavo, in pričakuje razumevanje socialnih partnerjev ter proaktivno razreševanje postopkovnih vprašanj takrat, ko udejanjanje izvršilne oblasti od Vlade RS terja, da se glede na okoliščine odziva posebej hitro in v tem smislu prilagodi svoje delovanje.

